Diari Oficial de la Generalitat Valenciana


Sumari del DOGV 2779, del 27-06-1996 (1996/838598)

ORDRE de 10 de juny de 1996, de la Conselleria d'Agricultura i Medi Ambient, per la qual s'estableixen ajudes a les associacions de protecció dels animals.
-----------------------------------------------------------------------------------------------------------------------------------------------------------

### Dades del document

Número de DOGV
:   2779

Data del DOGV
:   27-06-1996

Secció del DOGV
:   ALTRES DISPOSICIONS

Número del document
:   1996/838598


Data del document
:   10-06-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 10 de juny de 1996, de la Conselleria d'Agricultura i Medi Ambient, per la qual s'estableixen ajudes a les associacions de protecció dels animals.   
Les associacions que tinguen com a finalitat la protecció i defensa dels animals es van recollir en la Llei de la Generalitat Valenciana 4/1994, sobre Protecció dels Animals de Companyia. En ella se'ls va donar el rang de col·laboradores de l'administració en aquesta matèria.  
Moltes d'aquestes associacions realitzen una important labor en benefici del benestar animal. Les seues actuacions van des de la realització de campanyes de concienciació social fins el manteniment de xarxes de recollida d'animals abandonats, que alberguen fins la devolució als amos o la posterior donació, si no es troben aquests. Totes aquestes activitats suposen un cost important que és finançat pels socis, en alguns casos, amb el suport de les administracions o altres institucions.  
La Conselleria d'Agricultura i Medi Ambient té interés a elevar el nivell de benestar dels animals de companyia i, conscient que les associacions creades amb aquests fins contribuiran a aquest objectiu, estableix una línia d'ajudes a aquests grups per al desenvolupament de programes dirigits a la protecció dels animals de companyia.  
Per tot això, a proposta del director general de Producció Agrària i Pesca,  
ORDENE  
Article 1  
S'estableix una línia d'ajudes a les associacions de protecció i defensa dels animals que desenvolupen en l'any en curs programes, projectes o activitats l'objectiu dels quals siga la protecció dels animals de companyia, tal com es recull en la Llei 4/1994.  
Article 2  
Les ajudes es destinaran a subvencionar part de les despeses de funcionament necessàries per al desenvolupament d'una o diverses de les activitats següents:  
- Campanyes educatives o de concienciació social, en el territori del seu àmbit d'actuació, de la necessitat d'elevar el benestar animal.  
- Campanyes publicitàries o executives per a reduir el nombre d'animals de companyia abandonats o controlar-ne la dimensió de les poblacions.  
- Programes autoritzats de recollida d'animals de companyia abandonats.  
- Programes de manteniment de nuclis zoològics registrats per a l'allotjament temporal d'animals de companyia abandonats.  
Article 3  
Podran ser objecte d'ajudes les associacions amb personalitat jurídica, inscrites en el Registre d'Associacions de la Conselleria de Presidència, sempre que desenvolupen alguna de les activitats esmentades en l'article 2.  
Article 4  
Les ajudes per beneficiari seran del 50% del cost global pressupostat per al conjunt de les activitats per a les quals sol·liciten ajudes. No obstant això, la quantia màxima de l'ajuda per beneficiari serà de 700.000 pessetes.  
Si el conjunt de les ajudes sol·licitades superara els fons disponibles, es concediran aquestes d'acord amb el procediment següent: distribució proporcional a les despeses realitzades en algun dels dos últims exercicis, en matèria de protecció animal, justificades mitjançant la memòria de despeses aprovada en l'última Assemblea General de socis. En el cas d'associacions que no aporten la memòria de despeses aprovada s'estimarà, a aquest efecte, una despesa consolidada de 250.000 pessetes.  
Article 5  
Les sol·licituds d'ajuda es presentaran mitjançant una instància dirigida a la Direcció General de Producció Agrària i Pesca. En aquesta s'inclouran el nom i la seu social de l'agrupació, i també una descripció i un pressupost detallat de les activitats per a les quals se sol·licita ajuda.  
La sol·licitud s'acompanyarà de:  
- Còpia compulsada de la resolució d'inscripció en el Registre d'Associacions de la Conselleria de Presidència.  
- Còpia compulsada de la memòria de despeses aprovada en l'última Assemblea General de socis i justificants d'aprovació d'aquesta.  
- Memòria d'activitats de l'exercici anterior.  
- Acreditació del representant legal de l'associació.  
- Documents justificatius del fet que l'associació es troba al dia en el pagament de les obligacions tributàries i davant la Seguretat Social, si s'escau. En cas contrari, declaració jurada dels motius pels quals se n'està exempt.  
Les sol·licituds, firmades pel representant legal de cada associació, podran presentar-se en qualsevol de les oficines de la Conselleria d'Agricultura i Medi Ambient, abans del 20 de juliol d'enguany.  
Article 6  
El director general de Producció Agrària i Pesca, per delegació de la consellera d'Agricultura i Medi Ambient, resoldrà la concessió d'aquestes ajudes, d'acord amb el procediment previst en l'article 4, per al desenvolupament d'alguna o de totes les activitats de protecció dels animals de companyia per a les quals se sol·licite l'ajuda, resolució que esgotarà la via administrativa. La falta d'una resolució expressa en el termini de tres mesos a partir de la data d'acabament del termini de presentació de sol·licituds, tindrà efecte desestimatori.  
Aquestes ajudes, per a 1996, es concediran a càrrec de l'aplicació pressupostària 28.72.51.4117.762.01 i per una quantia global màxima de cinc milions (5.000.000) de pessetes.  
Article 7  
Per a efectuar el pagament, els beneficiaris han de presentar justificants de les despeses efectuades en l'execució de les activitats per a les quals els va ser concedida l'ajuda. Aquests justificants, consistents en factures de les despeses ocasionades i els justificants de pagament corresponents, els presentaran en les oficines comarcals de la Conselleria d'Agricultura i Medi Ambient de l'àmbit territorial en què es trobe la seu social de l'associació, abans del 15 de novembre de cada any.  
A la vista de la documentació aportada, el director general de Producció Agrària i Pesca, per delegació de la consellera d'Agricultura i Medi Ambient, resoldrà el pagament de l'ajuda, resolució que esgotarà la via administrativa. Aquesta resolució de pagament es farà pel 50% de la despesa acreditada, tal com s'estableix en un paràgraf anterior, IVA exclòs, en qualsevol de les activitats per a les quals es va concedir l'ajuda i sense que la supere.  
Article 8  
Els beneficiaris de les ajudes procediran al reintegrament de les quantitats percebudes i se'ls exigirà l'interés de demora des del moment del pagament de la subvenció, mitjançant expedient contradictori que garantisca l'audiència a l'interessat, en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions que s'hi requereixen.  
c) Incompliment de la finalitat per a la qual es va concedir la subvenció.  
d) Incompliment de les condicions imposades als beneficiaris amb motiu de la concessió de la subvenció.  
DISPOSICIONS FINALS  
Primera  
Es faculta el director general de Producció Agrària i Pesca perquè dicte les disposicions necessàries per al desenvolupament i el compliment d'aquesta ordre.  
Segona  
Aquesta norma vigeix des de l'endemà de la publicació en el Diari Oficial de la Generalitat Valenciana.  
València, 10 de juny de 1996  
La consellera d'Agricultura i Medi Ambient,   
MARIA àNGELS RAMóN-LLIN I MARTíNEZ